বিএনপিকে নিষিদ্ধের চিন্তা করিনি, অত মাথাব্যথা আমাদের নেই: কাদের
বিএনপির রাজনীতি নিষিদ্ধের কোনো পরিকল্পনা আওয়ামী লীগের নেই বলে জানিয়েছেন দলটির সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।
আজ রোববার বিকেলে নির্বাচন ভবনে গণমাধ্যমকর্মীদের সঙ্গে আলাপকালে তিনি এ কথা বলেন।
বিএনপি নেতা মঈন খান বলেছেন যে, আপনারা বিরোধী দলকে নিষিদ্ধ করার জন্য অতীতের মতো বাকশালী কায়দায় এগোচ্ছেন—একজন গণমাধ্যমকর্মী দৃষ্টি আকর্ষণ করলে কাদের বলেন, 'আমরা এ ধরনের কোনো চিন্তা করিনি, আর বিএনপিকে নিয়ে অত মাথাব্যথা আমাদের নেই। কারণ তাদের মুখে যে গর্জন, বাস্তবে আষাঢ়ের তর্জন-গর্জন। তারা মুখে যা বলছে, বাস্তবে কার্যক্ষেত্রে তারা তা দেখাতে পারেনি।'
কাদের বলেন, 'দেশের মানুষকে তারা তাদের আন্দোলনে সম্পৃক্ত করতে পারেনি। মানুষ সম্পৃক্ত হলে আন্দোলন সফল হয়।'
যুবলীগ এর আগে নির্বাচন কমিশনে স্মারকলিপি দিয়েছে; বিএনপি সন্ত্রাসী দল, তাদের রাজনীতি নিষিদ্ধ করা হোক—এ ব্যাপারে দৃষ্টি আকর্ষণ করা হলে আওয়ামী লীগ সাধারণ সম্পাদক বলেন, 'যুবলীগ আমাদের সংগঠন, তাদের স্বতন্ত্র একটা সত্তা আছে। তারা করতে পারে। মূল দল হচ্ছে আওয়ামী লীগ। আওয়ামী লীগ এ ধরনের চিন্তা-ভাবনা করলে আমরা অবশ্যই বলতাম। আমাদের কোনো নেতা নিশ্চয়ই এ বিষয়টির অবতারণা করেননি।'
তিনি বলেন, 'আমাদের উদ্বেগও নেই, এটা নিয়ে কোনো চিন্তাও নেই। ছাত্রলীগ এক নেতা দাঁড়িয়ে বলে দিলো, বিএনপিকে নিষিদ্ধ করুন। তাতে কি আমরা ওর সঙ্গে লাফাব? তারা তাদেরটা বলবে। যুবলীগ তাদের চিন্তা থেকে বলেছে। যুবলীগ চাইলেই তো একটা জাতীয় (রাজনৈতিক) দল নিষিদ্ধ হয়ে যাবে না!
'মূল দল আওয়ামী লীগ, আমাদের কোনো নেতা, কোনো কর্মী, এ যাবৎকালে এ বিষয় নিয়ে কোনো প্রশ্ন তোলেননি,' যোগ করেন কাদের।
আওয়ামী লীগ একটি বড় দল, এখানে যোগ্য প্রার্থীরও অভাব নেই। আমরা দেখলাম, দ্বাদশ জাতীয় সংসদ নির্বাচনে যেসব প্রার্থীরা হেরেছেন, আপনারা তাদের সংরক্ষিত আসনে আবার প্রার্থী করেছেন, মনোনয়ন দিয়েছেন। আওয়ামী লীগ কেন একজন হেরে যাওয়া প্রার্থীকে গর্ত থেকে উঠিয়ে জনগণের রায়ের বিরুদ্ধে গিয়ে সংসদ সদস্য করতে গেল—জানতে চাইলে কাদের বলেন, 'এটা করেছি আমরা রাজনৈতিক প্রয়োজনে। সাংগঠনিক প্রয়োজনে।'

বিএনপির রাজনীতি নিষিদ্ধের কোনো পরিকল্পনা আওয়ামী লীগের নেই বলে জানিয়েছেন দলটির সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।